Seun op fiets doodgeryDie ongelukstoneel. (Foto: Netcare 911) ’n Jong seun op ŉ fiets is Saterdagmiddag dood toe ’n motor hom in Athlone Park in Durban getref het. Shawn Herbst, woordvoerder van Netcare 911, het gesê nooddienste is na die toneel in Nyathiweg onder die N2-brug ontbied waar ŉ motor ŉ kind op sy fiets getref het. By hul aankoms op die toneel is die kind in ŉ kritieke toestand gevind weens ŉ ernstige kopbesering. Volgens Herbst was paramedici besig om hom te stabiliseer toe die seun se hart gaan staan het. Die paramedici het tevergeefs die kind probeer bybring en hy is later op die toneel dood verklaar. Dit is nie in dié stadium duidelik of die bestuurder van die motor ten tyde van die paramedici se aankoms steeds op die toneel was nie. Maroela Media wag op terugvoer van die polisie.